钦定古今图书集成/明伦汇编/官常典/第604卷 > 郑世威
## 钦定古今图书集成/明伦汇编/官常典/第604卷 > 郑世威

按《明外史》本传：“世威，字仲孚，长乐人。嘉靖八年进士。
时方推择御史，众竞趋之，世威独不往。授户部主事，
历刑部员外郎，恤刑陕西，出死囚九十六人。历江西
佥事。大学士夏言里居，抚按以下为设醮坛祈嗣，诡
云祝釐，以诱致群吏。世威视其斋祠，不谒而归。他日，
候言阍者，令从角门入，世威曰：‘我监司，不当由中门
耶？趣还我’。”刺言为启中门，乃入。未几，转浙江参议。言
赴召道经浙江，诸监司咸郊迓所不能致，独世威一
人。倭犯宁、台二府，巡按御史裴绅劾世威失事。诏巡
抚逮问。事寻解，转江西副使。会严嵩柄国，其族党尤
横恣。尝有犯者，世威扺以重法。巡抚傅凤翔议宽之，
世威持之力，卒不能夺。副使熊楫以轻直抑买废寺
田千亩。世威廉知之，适岁饥，遂鬻田以赈。楫持嵩书
祈免，世威卒鬻之。三十年迁四川参政。次当阳。念嵩
终害己，致仕归。嵩败，中外交荐。久之，起南京右通政。
隆庆元年召为右佥都御史，转左副都御史。廷臣有
议王守仁宜从祀者，世威言：“守仁经济才，谓其绍周、
程，宗孔、孟，则平生庸德有不足矣。且其率天下经趋
直行，使圣门讲学穷理之功屏弃不用，将有差毫厘
而缪千里者。窃谓从祀非宜。”事竟寝。迁南京吏部右
侍郎，道改刑部。时有诏采珠宝，世威疏谏，不听，遂谢
病归。世威笃志正学，持身严苦。家居环堵萧然，躬课
耕作。客有来谒，遇诸田间，授以刺，曰：“为我通主人翁。”
世威诺而入。须臾，衣冠肃客，即向持刺入者也。其真
朴如此。万历十二年卒，年八十二。久之，赠刑部尚书，
谥《恭介》。